**ELŐTERJESZTÉS**

Tiszavasvári Város Önkormányzata Képviselő-testületének

**2017. szeptember 28 - án**

tartandó rendes ülésére

Az előterjesztés tárgya:  **Dr. Tolna Klára háziorvos kérelméről**

Melléklet: kérelem

Az előterjesztés előadója: Dr. Fülöp Erik polgármester,

Az előterjesztés témafelelőse: Erdei Kolett köztisztviselő

Az előterjesztés ügyiratszáma: 16027/2017.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4. melléklet 1. 22. pontja |

Az ülésre meghívni javasolt szervek, személyek:

Egyéb megjegyzés: -

Tiszavasvári, 2017. szeptember 22.

**Erdei Kolett**

**témafelelős**

**Tiszavasvári Város Polgármesterétől**

**4440 Tiszavasvári, Városháza tér 4. sz.**

**Tel.: 42/520-500 Fax.: 42/275–000 e–mail: tvonkph@tiszavasvari.hu**

Témafelelős: Erdei Kolett

**ELŐTERJESZTÉS**

- a Képviselő-testülethez -

**Dr. Tolna Klára háziorvos kérelméről**

**Tisztelt Képviselő-testület!**

**Dr. Tolna Klára háziorvos kérelemmel fordult a Képviselő-testülethez**, mely szerint az **önkormányzat támogatását kéri**, a **saját tulajdonában lévő IV. számú háziorvosi rendelő tisztasági festéséhez.**

A doktornő kérelméhez - mely jelen előterjesztés 1. mellékletét képezi -, csatolja a tisztasági festés költségvetési tervezetét.

**Dr. Tolna Klára és az önkormányzat között 2003. február 26-án megkötött támogatási szerződés** - tekintettel a doktornő által benyújtott kérelmében foglaltakra - **az alábbiakat tartalmazza:**

* 2. b.) pontjában **dr. Tolna Klára vállalta, hogy a rendelő működésének tárgyi feltételeiről, fenntartásáról, üzemeltetéséről** az akkor hatályos egészségügyi szolgáltatást nyújtó egyes intézmények szakmai minimumfeltételeiről szóló rendelet szerint **saját költségén és saját felelősségére gondoskodik,**
* 9.) pontjában kinyilatkozta, hogy **a háziorvosi alapellátási tevékenységhez szükséges orvosi rendelővel kapcsolatos minden további követeléséről az önkormányzattal szemben lemond.**

Ezen **támogatási szerződés aláírásával 1.000.000,- Ft, azaz egymillió forint összegű vissza nem térítendő beruházási támogatásban részesült**, melyben vállalta az eszközök saját költségén történő beszerzését, továbbá kinyilatkozta, hogy a háziorvosi alaptevékenységhez szükséges orvosi rendelővel kapcsolatos minden további követeléséről az önkormányzattal szemben lemond.

Tájékoztatom a Képviselő-testületet, hogy **2013. évben az egyes háziorvosokkal kötött feladat-ellátási szerződések felülvizsgálatát követően az önkormányzat határozatlan időtartamra kötött feladat-ellátási szerződést dr. Tolna Klára háziorvossal.**

A feladat-ellátási szerződés 12. pontja értelmében a **doktornő, mint tulajdonos gondoskodik a Nép u. 2/a. szám alatti épület karbantartásáról,** az épület központi berendezéseinek állandó üzemképes állapotáról;a közös használatra szolgáló helyiségek állagában, továbbá e helyiségek berendezéseiben keletkezett hibák megszüntetéséről. **A folyamatos belső karbantartási feladatok elvégzésének** (zárak, csapok, csaptelepek, égők, fénycsövek, irodatechnikai felszerelések, bútorzat, stb.) **költségei**, valamint a mindenkori hatályos jogszabályokban előírt minimumfeltételek, eszközök meglétének biztosítása **szintén őt terhelik.**

**2014. évben a doktornő kérelemmel fordult az önkormányzathoz,** melyben havi rendszerességgel bérleti díjat kért az önkormányzattól tekintettel arra, hogy a saját tulajdonában álló rendelőben dolgozik, melynek berendezési és felszerelési eszközeit saját maga biztosítja. Doktornő kérelmében havi 50.000,-Ft összegű bérleti díjat vagy rendelő biztosítását kéri. Ezen **kérelmét elbírálva a Képviselő-testület a 188/2014. (VII.31.) Kt. számú határozatában döntött arról, hogy 2014. évre 100.000.- Ft összegű egyszeri támogatást nyújt a háziorvosi alapellátási tevékenységhez történő hozzájárulásként a rendelő fenntartásával összefüggő kiadásokhoz, valamint a tevékenység végzéséhez szükséges eszközök beszerzéséhez.**

Az egészségügyről szóló 1997. évi CLIV. tv. 152.§ (1) bekezdése értelmében a települési önkormányzat az egészségügyi alapellátás körében gondoskodik a háziorvosi, házi gyermekorvosi ellátásról, a fogorvosi alapellátásról. Tiszavasvári Város Önkormányzata ezen kötelezettségéről az egyes orvosokkal kötött feladat-ellátási szerződés megkötésével gondoskodik, mely értelmében a vállalkozó háziorvos vállalta az adott körzet ellátását. Valamennyi orvos részére biztosítva volt a Kossuth úti épületben rendelő helyiség alapfelszereléssel együtt.

**Tekintettel arra, hogy az önkormányzatnak sem jogszabályból, sem szerződésből eredő fizetési kötelezettsége nincs a kérelmet benyújtó háziorvossal szemben, viszont elismerve azt, hogy saját rendelőben végzi a tevékenységét** - melynek karbantartásával, állagmegóvásával valóban többlet kiadásai jelentkeznek a központi orvosi rendelőt használókkal szemben – **javaslom, hogy egy meghatározott összegű** (60.000.- Ft, azaz hatvanezer forint) **támogatásban részesüljön.**

Amennyiben a testület dönt a támogatásról, azt a soron következő költségvetési rendelet módosításakor be kell építeni az önkormányzat költségvetésébe, tekintettel arra, hogy ilyen célra kiadás nem került betervezésre. Ezt követően kerülhet sor a támogatási szerződés megkötésére.


**Kérem a Tisztelt Képviselő-testületet az előterjesztés megtárgyalására, valamint a határozat-tervezet elfogadására.**


Tiszavasvári, 2017. szeptember 22.


**Dr. Fülöp Erik**

**polgármester**

***Előterjesztés melléklete:***







**HATÁROZAT-TERVEZET**

**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETÉNEK**

**…./2017.(…….) Kt. sz.**

**határozata**

**Dr. Tolna Klára háziorvos kérelméről**

Tiszavasvári Város Önkormányzat Képviselő-testülete Dr. Tolna Klára háziorvos kérelméről szóló előterjesztést megtárgyalta és az alábbi határozatot hozza:

1. Kinyilatkozza, hogy Dr. Tolna Klára háziorvos részére 60.000,- Ft (azaz hatvanezer forint) összegű egyszeri támogatást nyújt a háziorvosi alapellátási tevékenységhez történő hozzájárulásként, a rendelő fenntartásával összefüggő karbantartási kiadásokhoz
2. Felkéri a polgármestert a döntésről tájékoztassa Dr. Tolna Klára háziorvost.

**Határidő**: azonnal **Felelős**: Dr. Fülöp Erik polgármester

1. Felkéri a jegyzőt, hogy a támogatási összeg biztosítására a költségvetési rendelet módosításakor a javaslatát tegye meg.

**Határidő**: esedékességkor **Felelős**: Badics Ildikó jegyző

1. Felkéri a polgármestert, hogy a fedezet biztosítását követően a támogatási szerződést kösse meg Dr. Tolna Klárával.

**Határidő**: esedékességkor **Felelős**: Dr. Fülöp Erik polgármester